Aporia crataegi

A Aporia crataegi é unha especie de insecto lepidóptero da familia Pieridae.

 Descrición 
O seu aspecto xeral é inconfundible, mostrando unha mancha discoidal de pequeno tamaño sobre un fondo totalmente branco, así como veas de cor negra no macho e pardas na femia.  O corpo é de cor gris escuro con antenas en forma de bastonciños. As súas ás son redondeadas e teñen unha envergadura de entre 6 e 8 cm, o que a converte na especie de maior tamaño da súa familia. As femias adoitan ser lixeiramente de maior tamaño e presentan nas ás áreas transparentes. As eirugas son grises e peludas, cunha liña de cor negra sobre o dorso e manchas vermellas.

 Distribución 
Está amplamente distribuída, atopándose no norte de África, Oriente Medio e o resto de Asia entre 40 e 70° N até Xapón. En Europa está presente na maior parte do continente, faltando en gran parte de Noruega e Suecia, illas do Atlántico, illas Baleares, Córsega, Sardeña, Creta e outras illas do Exeo, así como nas illas Británicas, lugar este último onde se atopa extinguida.

 Comportamento 
miniatura|Eiruga.

 Fase larval 
As eirugas agrúpanse para hibernar, construíndo un niño conxunto. Trala hibernación aliméntanse en pequenos grupos ou por separado. A pupa suxéitase colgando das follas, ou en talos de gramíneas.

 Período de voo 
Unha soa xeración (univoltina). No sur de Europa desde mediados de abril a xuño e no norte de Europa desde finais de maio a principios de xullo, aínda que depende da altitude, tempada e localidade.

 Alimentación 
A súa alimentación é diferente á doutras especies parecidas. Aliméntase de árbores froiteiras e espiños, como a ameixeira (Prunus domestica), cerdeira (Prunus avium), pexegueiro (Prunus persica), amendoeira (Prunus amygdalus) e outros como o estripeiro (Crataegus monogyna), a pereira (Pyrus communis) e a maceira (Malus domestica).

 Notas 

Categoría:Taxons descritos por Linné
Categoría:Lepidópteros de Europa
Categoría:Lepidópteros de Asia
Categoría:Lepidópteros de África
Categoría:Bolboretas de Galicia
Categoría:Animais descritos en 1758